റോഡരികില് നിന്നയാളെ മര്ദിച്ച എസ്.ഐ.ക്ക് സസ്പെന്ഷന് തിരുവനന്തപുരം : വീടിനടുത്ത് റോഡരികില് നിന്നയാളെ പോലീസ് അകാരണമായി മര്ദിച്ചെന്നു പരാതി. സംഭവവുമായി ബന്ധപ്പെട്ട് കഴക്കൂട്ടം എസ്.ഐ. വിമലിനെ കമ്മിഷണര് സസ്പെന്ഡ് ചെയ്തു. കഴക്കൂട്ടത്ത് മേനംകുളം റോഡിലെ മേല്പ്പാലത്തിനടുത്ത് കരിയില് നന്ദനത്തില് യു.വി.ഷിബുകുമാറി40നാണ് മര്ദനമേറ്റത്. ഇയാള് മുഖ്യമന്ത്രിക്കും ഡി.ജി.പി.ക്കും പരാതി നല്കിയതിന്റെ അടിസ്ഥാനത്തിലായിരുന്നു നടപടി. ഞായറാഴ്ച രാത്രി ഒന്പതുമണിയോടെയാണ് സംഭവം. ഷിബു പറയുന്നതിങ്ങനെ: സ്ഥലത്ത് ജനകീയ ഹോട്ടല് നടത്തുന്ന സുഹൃത്തുമായി സംസാരിച്ച് പാലത്തിനടിയിലെ റോഡരികില് നില്ക്കുകയായിരുന്നു. ഒരു ചുവന്ന കാറിലാണ് എസ്.ഐ. വിമലും മറ്റൊരു എസ്.ഐ. വിഷ്ണുവും മറ്റൊരു പോലീസുകാരനും കൂടി വന്നത്. വന്നയുടന് ഒന്നും ചോദിക്കാതെ തന്റെ മുതുകത്ത് അഞ്ചാറു തവണ ഇതിലൊരാള് ലാത്തിക്കടിച്ചു. സുഹൃത്ത് ഹോട്ടലിലേക്കു ഓടിപ്പോയതുകൊണ്ട് അടിയേറ്റില്ല. തിങ്കളാഴ്ച ജനറല് ആശുപത്രിയില് ചികിത്സ തേടി തിരിച്ചുവന്നിട്ടാണ് പരാതികള് അയച്ചത്. ഒരു ഓട്ടോമൊബൈല് കടയിലെ ജീവനക്കാരനായ ഷിബു കഴക്കൂട്ടത്തെ രാമചന്ദ്രനഗര് റസിഡന്റ്സ് അസോസിയേഷന് കമ്മിറ്റിയംഗവുമാണ്. എന്നാല് മേനംകുളം മേല്പ്പാലത്തിനു സമീപം സാമൂഹ്യവിരുദ്ധരുടെ താവളമാണ്, നിലവില് നാട്ടുകാര്ക്ക് നിരവധി പരാതികളാണ് ഉണ്ടായിരുന്നത്. സമൂഹ്യവിരുദ്ധരുടെ ശല്യം അറിയിച്ചതിനെ തുടര്ന്നാണ് പോലീസ് എത്തിയതെന്നും പോലീസ് ഇയാളെ മര്ദിച്ചിട്ടില്ലെന്നും കഴക്കൂട്ടം എസ്.എച്ച്.ഒ. ജെ.എസ്.പ്രവീണ് പറഞ്ഞു.